  宋词三百首
============================
  点绛唇
  王禹偁

  雨恨云愁，江南依旧称佳丽。
  水村渔市，一缕孤烟细。

  天际征鸿，遥认行如缀。
  平生事，此时凝睇，谁会凭栏意？
----------------------------
  踏莎行
  寇凖

  春色将阑，莺声渐老。
  红英落尽青梅小。
  画堂人静雨濛濛，屏山半掩余香袅。

  密约沉沉，离情杳杳。
  菱花尘满慵将照。
  倚楼无语欲销魂，长空黯
----------------------------
  玉楼春
  钱惟演

  城上风光莺语乱，城下烟波春拍岸。
  绿杨芳草几时休？泪眼愁肠先已断。

  情怀渐变成衰晚，鸾镜朱颜惊暗换。
  昔年多病厌芳樽，今日芳樽惟恐浅。

----------------------------
  苏幕遮
  范仲淹

  碧云天，黄叶地，秋色连波，波上寒烟翠。
  山映斜阳天接水。
  芳草无情，更在斜阳外。

  黯乡魂，追旅思。
  夜夜除非，好梦留人睡。
  明月楼高休独倚。
  酒入愁肠，化作相思泪。
----------------------------
  青门引

  乍暖还轻冷。
  风雨晚来方定。
  庭轩寂寞近清明，残花中酒，又是去年病。

  楼头画角风吹醒。
  入夜重门静。
  那堪更被明月，隔墙送过秋千影。
----------------------------
  浣溪沙
  晏殊

  一曲新词酒一杯，去年天气旧亭台。
  夕阳西下几时回？

  无可奈何花落去，似曾相识燕归来。
  小园香径独徘徊。
----------------------------
  浣溪沙

  一向年光有限身，等闲离别易消魂。
  酒筵歌席莫辞频。

  满目山河空念远，落花风雨更伤春。
  不如怜取眼前人。
----------------------------
  蝶恋花

  槛菊愁烟兰泣露，罗幕轻寒，燕子双飞去。
  明月不谙离恨苦，斜光到晓穿朱户。

  昨夜西风凋碧树，独上高楼，望尽天涯路。
  欲寄彩笺兼尺素，山长水阔知何处？
----------------------------
  踏莎行

  小径红稀，芳郊绿遍。
  高台树色阴阴见。
  春风不解禁杨花，濛濛乱扑行人面。

  翠叶藏莺，珠帘隔燕。
  垆香静逐游丝转。
  一场愁梦酒醒时，斜阳却照深深院。
----------------------------
  清平月

  金风细细，叶叶梧桐坠。
  绿酒初尝人易醉，一枕小窗浓睡。

  紫薇朱槿花残，斜阳却照阑干。
  双燕欲归时节，银屏昨夜微寒。
----------------------------
  如梦令

  昨夜雨疏风骤，浓睡不消残酒。
  试问卷帘人，却道海棠依旧。
  知否，知否？
  应是绿肥红瘦。
----------------------------
  醉花阴
  李清照

  薄雾浓云愁永昼。
  瑞脑消金兽。
  佳节又重阳，玉枕纱厨，半夜凉初透。

  东篱把酒黄昏后。
  有暗香盈袖。
  莫道不消魂，帘卷西风，人比黄花瘦。
----------------------------
  一剪梅
  李清照

  红藕香残玉簟秋。
  轻解罗裳，独上兰舟。
  云中谁寄锦书来？
  雁字回时，月满西楼。

  花自飘零水自流。
  一种相思，两处闲愁。
  此情无计可消除，才下眉头，却上心头。
----------------------------
  如梦令
  李清照

  常记溪亭日暮，沉醉不知归路。
  兴尽晚回舟，误入藕花深处。
  争渡，争渡，惊起一滩鸥鹭。
----------------------------
  菩萨蛮
  张先
  哀筝一弄《湘江曲》，声声写尽湘波绿。
  纤指十三弦，细将幽恨传。

  当筵秋水慢，玉柱斜飞雁。
  弹到断肠时，春山眉黛低。
----------------------------
  醉垂鞭
  张先

  双蝶绣罗裙，东池宴、初相见。
  朱粉不深匀，闲花淡淡春。

  细看诸处好，人人道、柳腰身。
  昨日乱山昏，来时衣上云。
----------------------------
  蝶恋花

  泪湿罗衣脂粉满，四叠阳关，唱到千千遍。
  人道山长山又断，潇潇微雨闻孤馆。

  惜别伤离方寸乱，忘了临行，酒盏深和浅。
  好把音书凭过雁，东莱不似蓬莱远。
----------------------------
  浣溪沙
  李清照

  淡荡春光寒食天，玉炉沉水袅残烟。
  梦回山枕隐花钿。

  海燕未来人斗草，江梅已过柳生绵。
  黄昏疏雨湿秋千。
----------------------------
  声声慢
  李清照

  寻寻觅觅，冷冷清清，凄凄惨惨戚戚。
  乍暖还寒时候，最难将息。
  三杯两盏淡酒，怎敌他，晚来风急。
  雁过也，正伤心，却是旧时相识。

  满地黄花堆积。
  憔悴损，如今有谁堪摘。
  守着窗儿，独自怎生得黑。
  梧桐更兼细雨，到黄昏，点点滴滴。
  这次第，怎一个、愁字了得。
----------------------------
  永遇乐
  李清照

  落日熔金，暮云合璧，人在何处？
  染柳烟浓，吹梅笛怨，春意知几许！
  元宵佳节，融和天气，次第岂无风雨？
  来相召、香车宝马，谢他酒朋诗侣。

  中州盛日，闺门多暇，记得偏重三五。
  铺翠冠儿，捻金雪柳，簇带争济楚。
  如今憔悴，风鬟霜鬓，怕见夜间出去。
  不如向、帘儿底下，听人笑语。
----------------------------
  水龙吟
  登建康赏心亭

  楚天千里清秋，水随天去秋无际，
  遥岑远目，献愁供恨，玉簪螺髻。
  落日楼头，断鸿声里，江南游子。
  把吴钩看了，栏杆拍遍，无人会、登临意。

  休说鲈鱼堪脍，尽西风、季鹰归未？
  求田问舍，怕应羞见，刘郎才气。
  可惜流年，忧愁风雨，树犹如此！
  倩何人唤取，红巾翠袖，揾英雄泪？
----------------------------
  满江红
  题冷泉亭

  直节堂堂，看夹道冠缨拱立。
  渐翠谷、群仙东下，佩环声急。
  谁信天峰飞堕地，傍湖千丈开青壁？
  是当年、玉斧削方壶，无人识。

  山木润，琅砑湿；
  秋露下，琼珠滴。
  向危亭横跨，玉渊澄碧。
  醉舞且摇鸾凤影，浩歌莫遣鱼龙泣。
  恨此中、风物本吾家，今为客！
----------------------------
  木兰花慢
  席上送张仲固帅兴元

  汉中开汉业，问此地，是耶非？
  想剑指三秦，君王得意，一战东归。
  追亡事，今不见，但山川满目泪沾衣。
  落日胡尘未断，西风塞马空肥。

  一编书是帝王师，小试去征西。
  更草草离筵，匆匆去路，愁满旌旗。
  君思我，回首处，正江涵秋影雁初飞。
  安得车轮四角，不堪带减腰围。
----------------------------
  破阵子
  为范南伯寿

  掷地刘郎玉斗，挂帆西子扁舟。
  千古风流今在此，万里功名莫放休！
  君王三百州。

  燕雀岂知鸿鹄。
  貂蝉元出兜鍪。
  却笑卢溪如斗大，肯把牛刀试手不？
  寿君双玉瓯。
----------------------------
  阮郎归
  耒阳道中为张处父推官赋

  山前灯火欲黄昏，山头来去云。
  鹧鸪声里数家村，潇湘逢故人。

  挥羽扇，整纶巾，少年鞍马尘。
  如今憔悴赋招魂，儒冠多误身。
----------------------------
  生查子
  独游雨岩

  溪边照影行，天在清溪底。
  天上有行云，人在行云里。

  高歌谁和余？
  空谷清音起。
  非鬼亦非仙，一曲桃花水。
----------------------------
  清平乐
  忆吴江赏木樨

  少年痛饮，忆向吴江醒。
  明月团团高树影，十里水沉烟冷。

  大都一点宫黄，人间直恁芬芳！
  怕是秋天风露，染教世界都香！
----------------------------
  西江月
  夜行黄沙道中

  明月别枝惊鹊，清风半夜鸣蝉。
  稻花香里说丰年，听取蛙声一片。

  七八个星天外，两三点雨山前。
  旧时茆店社林边，路转溪桥忽见。
----------------------------
  水调歌头
  和马叔度游月波楼

  客子久不到，好景为君留。
  西楼着意吟赏，何必问更筹。
  唤起一天明月，照我满怀冰雪，浩荡百川流。
  鲸饮未吞海，剑气已横秋。

  野光浮，天宇迥，物华幽。
  中州遗恨，不知今夜几人愁？
  谁念英雄老矣，不道功名蕞尔，决策尚悠悠！
  此事费分说，来日且扶头。
----------------------------
  青玉案
  元夕
  辛弃疾

  东风夜放花千树，更吹落，星如雨。
  宝马雕车香满路。
  凤箫声动，玉壶光转，一夜鱼龙舞。

  蛾儿雪柳黄金缕，笑语盈盈暗香去。
  众里寻他千百度，蓦然回首，
  那人却在，灯火阑珊处。
-----------------------------
  清平乐
  检校山园，书所见

  连云松竹，万事从今足。
  拄杖东家分社肉，白酒床头初熟。

  西风梨枣山园，儿童偷把长竿。
  莫遣旁人惊去，老夫静处闲看。
----------------------------
  清平乐
  村居

  茅檐低小，溪上青青草。
  醉里吴音相媚好，白发谁家翁媪？

  大儿锄豆溪东，中儿正织鸡笼。
  最喜小儿亡赖，溪头卧剥莲蓬。
----------------------------
  破阵子
  为陈同甫赋壮怀词以寄

  醉里挑灯看剑，梦回吹角连营。
  八百里分麾下炙，五十弦翻塞外声。
  沙场秋点兵。

  马作的卢飞快，弓如霹雳弦惊。
  了却君王天下事，赢得生前身后名。
  可怜白发生。
----------------------------
  鹧鸪天
  鹅湖归，病起作

  枕簟溪堂冷欲秋，断云依水晚来收。
  红莲相倚浑如醉，白鸟无言定自愁。

  书咄咄，且休休，一丘一壑也风流。
  不知筋力衰多少，但觉新来懒上楼。
----------------------------
  南乡子
  登京口北固亭有怀

  何处望神州？
  满眼风光北固楼。
  千古兴亡多少事，悠悠，不尽长江滚滚流！

  年少万兜鍪，坐断东南战未休。
  天下英雄谁敌手？
  曹刘。
  生子当如孙仲谋。
----------------------------
  永遇乐
  京口北固亭怀古

  千古江山，英雄无觅孙仲谋处。
  舞榭歌台，风流总被雨打风吹去。
  斜阳草树，寻常巷陌，人道寄奴曾住。
  想当年，金戈铁马，气吞万里如虎。

  元嘉草草，封狼居胥，赢得仓皇北顾。
  四十三年，望中犹记，烽火扬州路。
  可堪回首，佛狸祠下，一片神鸦社鼓。
  凭谁问：廉颇老矣，尚能饭否？
----------------------------
  菩萨蛮
  书西江造口壁

  郁孤台下清江水，中间多少行人泪？
  西北望长安，可怜无数山。

  青山遮不住，毕竟东流去。
  江晚正愁余，山深闻鹧鸪。
----------------------------
  丑奴儿
  书博山道中壁

  少年不知愁滋味，爱上层楼。
  爱上层楼，为赋新词强说愁。

  而今识尽愁滋味，欲说还休。
  欲说还休，却道“天凉好个秋”。
----------------------------
  雨霖铃
  柳永

  寒蝉凄切，对长亭晚，骤雨初歇。
  都门帐饮无绪，方留恋处，兰舟催发。
  执手相看泪眼，竟无语凝噎。
  念去去千里烟波，暮霭沉沉楚天阔。

  多情自古伤离别，更那堪冷落清秋节！
  今宵酒醒何处？杨柳岸，晓风残月。
  此去经年，应是良辰好景虚设。
  便纵有千种风情，更与何人说？
----------------------------
  望海潮

  东南形胜，三吴都会，钱塘自古繁华。
  烟柳画桥，风帘翠幕，参差十万人家。
  云树绕堤沙，怒涛卷霜雪，天堑无涯。
  市列珠玑，户盈罗绮，竞豪奢。

  重湖叠巘清嘉，有三秋桂子，十里荷花。
  羌管弄晴，菱歌泛夜，嬉嬉钓叟莲娃。
  千骑拥高牙，乘醉听箫鼓，吟赏烟霞。
  异日图将好景，归去凤池夸。
----------------------------
  蝶恋花
  宋祁

  伫倚危楼风细细。
  望极春愁，黯黯生天际。
  草色烟光残照里，无言谁会凭栏意。

  拟把疏狂图一醉。
  对酒当歌，强乐还无味。
  衣带渐宽终不悔，为伊消得人憔悴。
----------------------------
  采莲令
  宋祁

  月华收，云淡霜天曙。
  西征客、此时情苦。
  翠娥执手，送临歧、轧轧开朱户。
  千娇面、盈盈伫立，
  无言有泪，断肠争忍回顾？

  一叶兰舟，便恁急桨凌波云。
  贪行色，岂知离绪。
  万般方寸，但饮恨、脉脉同谁语？
  更回首、重城不见，
  江天外，隐隐两三烟村。
----------------------------
  少年游

  长安古道马迟迟，高柳乱蝉嘶。
  夕阳岛外，秋风原上，目断四天垂。

  归云一去无踪迹，何处是前期？
  狎兴生疏，酒徒萧索，不似去年时。
----------------------------
  戚氏

  晚秋天，一霎微雨洒庭轩。
  槛菊萧疏，井梧零乱，惹残烟，凄然。
  望江天，飞云暗淡夕阳闲。
  当时宋玉悲戚，向此临水与登山。
  远道迢递，行人凄楚，倦听陇水潺湲。
  正蝉吟败叶，蛩响衰草，相应喧喧。

  孤馆度日如年。
  风露渐变，悄悄至更阑。
  长天净，绛河轻浅，皓月婵娟。
  思绵绵，夜永对景那堪？
  屈指暗想从前，未名未禄，
  绮陌红楼，往往经岁迁延。

  帝里风光好，当年少日，暮宴朝欢；
  况有狂朋怪侣，遇当歌，对酒竟留连。
  别来迅景如梭，旧游似梦，烟水程何限？
  念名利，憔悴常萦绊。
  追往事，空惨愁颜。
  漏箭移，稍觉轻寒，渐呜咽，画角数声残。
  对闲窗畔，停灯向晓，抱影无眠。
----------------------------
  满江红

  怒发冲冠，凭栏处、潇潇雨歇。
  抬望眼、仰天长啸，壮怀激烈。
  三十功名尘与土，八千里路云和月。
  莫等闲，白了少年头，空悲切。

  靖康耻，犹未雪。
  臣子恨，何时灭。
  驾长车、踏破贺兰山缺。
  壮志饥餐胡虏肉，笑谈渴饮匈奴血。
  待从头、收拾旧山河，朝天阙。
----------------------------
  蝶恋花
  欧阳修

  庭院深深深几许？
  杨柳堆烟，帘幕无重数。
  玉勒雕鞍游冶处，楼高不见章台路。

  雨横风狂三月暮，门掩黄昏，无计留春住。
  泪眼问花花不语，乱红飞过秋千去。
----------------------------
  采桑子
  欧阳修

  群芳过后西湖好，狼藉残红，
  飞絮濛濛，垂柳阑干尽日风。

  笙歌散尽游人去，始觉春空，
  垂下帘栊，双燕归来细雨中。
----------------------------
  生查子
  欧阳修

  去年元夜时，花市灯如昼。
  月上柳梢头，人约黄昏后。

  今年元夜时，月与灯依旧。
  不见去年人，泪湿春衫袖。
----------------------------
  青玉案

  一年春事都来几？
  早过了、三之二。
  绿暗红嫣浑可事，绿杨庭院，
  暖风帘幕，有个人憔悴。

  买花载酒长安市，又争似、家山见桃李？
  不枉东风吹客泪，相思难表，
  梦魂无据，惟有归来是。
----------------------------
  浣溪沙

  堤上游人逐画船，拍堤春水四垂天，绿杨楼外出秋千。

  白发戴花君莫笑，六幺催拍盏频传，人生何处似尊前。
----------------------------
  浪淘沙

  把酒祝东风，且共从容。
  垂杨紫陌洛城东，总是当时携手处，游遍芳丛。

  聚散苦匆匆，此恨无穷，今年花胜去年红，
  可惜明年花更好，知与谁同？
----------------------------
  木兰花

  别后不知君远近，触目凄凉多少闷。
  渐行渐远渐无书，水阔鱼沉知何处？

  夜深风竹敲秋韵，万叶千声皆是恨。
  故欹单枕梦中寻，梦又不成灯又烬。
----------------------------
  蝶恋花
  冯延巳

  谁道闲情抛弃久？
  每到春来，惆怅还依旧。
  日日花前长病酒，不辞镜里朱颜瘦。

  河畔青芜堤上柳，为问新愁，何事年年有？
  独立小桥风满袖，平林新月人归后。
  ———————————————
  蝶恋花

  几日行云何处去？
  忘了归来，不道春将暮。
  百草千花寒食路，香车系在谁家树？

  泪眼倚楼频独语，双燕来时，陌上相逢否？
  撩乱春愁如柳絮，依依梦里无寻处。
----------------------------
  朝中措
  平山堂

  平山栏槛倚晴空，山色有无中。
  手种堂前垂柳树，别来几度春风？

  文章太守，挥毫万字，一饮千钟。
  行乐直须年少，尊前看取衰翁。
  ——————————————
  踏莎行
  欧阳修

  候馆梅残，溪桥柳细，草薰风暖摇征辔。
  离愁渐远渐无穷，迢迢不断如春水。

  寸寸柔肠，盈盈粉泪，楼高莫近危栏倚。
  平芜尽处是春山，行人更在春山外。
----------------------------
  南歌子

  凤髻金泥带，龙文玉掌梳。
  去来窗下笑相扶，爱道：画眉深浅入时无。

  弄笔偎人久，描花试手初。
  等闲妨了绣功夫。
  笑问：双鸳鸯字怎生书？
----------------------------
  卜算子
  咏梅

  驿外断桥边，寂寞开无主。
  已是黄昏独自愁，更着风和雨。

  无意苦争春，一任群芳妒。
  零落成泥碾作尘，只有香如故。
----------------------------
  钗头凤

  红酥手，黄封酒。
  满城春色宫墙柳。
  东风恶，欢情薄。
  一怀愁绪，几年离索。
  错、错、错。

  春如旧，人空瘦。
  泪痕红浥鲛绡透。
  桃花落，闲池阁。
  山盟虽在，锦书难托。
  莫、莫、莫！
----------------------------
  水调歌头
  多景楼

  江左占形胜，最数古徐州。
  连山如画，佳处缥缈著危楼。
  鼓角临风悲壮，烽火连空明灭，往事忆孙刘。
  千里曜戈甲，万灶宿貔貅。

  露沾草，风草木，岁方秋。
  使君宏放，谈笑洗尽古今愁。
  不见襄阳登览，磨灭游人无数，遗恨黯难收。
  叔子独千载，名与汉江流。
----------------------------
  汉宫春
  初自南郑来成都作

  羽箭雕弓，忆呼鹰古垒，截虎平川。
  吹笳暮归野帐，雪压青毡。
  淋漓醉墨，
  看龙蛇、飞落蛮笺。
  人误许，诗情将略，一时才气超然。

  何事又作南来？
  看重阳药市，元夕灯山。
  花时万人乐处，欹帽垂鞭。
  闻歌感旧，尚时时、流涕尊前。
  君记取，封侯事在，功名不信由天。
----------------------------
  江城子
  乙卯正月二十日夜记梦
  苏轼

  十年生死两茫茫，不思量，自难忘。
  千里孤坟，无处话凄凉。
  纵使相逢应不识：尘满面，鬓如霜。

  夜来幽梦忽还乡，小轩窗，正梳妆。
  相顾无言，惟有泪千行。
  料得年年肠断处：明月夜，短松冈。
----------------------------
  水龙吟
  次韵章质夫杨花词
  苏轼

  似花还似非花，也无人惜从教坠。
  抛家傍路，思量却是，无情有思。
  萦损柔肠，困酣娇眼，欲开还闭。
  梦随风万里，寻郎去处，又还被、莺呼起。

  不恨此花飞尽，恨西园落红难缀。
  晓来雨过，遗踪何在？一池萍碎。
  春色三分，二分尘土，一分流水。
  细看来，不是杨花，点点是离人泪。
----------------------------
  蝶恋花
  苏轼

  花褪残红青杏小。
  燕子飞时，绿水人家绕。
  枝上柳绵吹又少，天涯何处无芳草。

  墙里秋千墙外道。
  墙外行人，墙里佳人笑。
  笑渐不闻声渐悄，多情却被无情恼。
----------------------------
  卜算子
  黄州定惠院寓居作

  缺月挂疏桐，漏断人初静。
  谁见幽人独往来，缥缈孤鸿影。

  惊起却回头，有恨无人省。
  拣尽寒枝不肯栖，寂寞沙洲冷。
----------------------------
  减字木兰花
  己卯儋耳春词

  春牛春杖，无限春风来海上。
  便丐春工，染得桃红似肉红。

  春幡春胜，一阵春风吹酒醒。
  不似天涯，卷起杨花似雪花。
----------------------------
  青玉案
  和贺方回韵，送伯固归吴中

  三年枕上吴中路，遣黄耳，随君去。
  若到松江呼小渡，莫惊鸳鹭，
  四桥尽是、老子径行处。

  辋川图上看春暮，常记高人右丞句。
  作个归期天定许，春衫犹是，
  小蛮针线，曾湿西湖雨。
----------------------------
  菩萨蛮
  回文夏天怨

  柳庭风静人眠昼，昼眠人静风庭柳。
  香汗薄衫凉，凉衫薄汗香。

  手红冰碗藕，藕碗冰红手。
  郎笑藕丝长，长丝藕笑郎。
----------------------------
  浣溪沙
  咏橘

  菊暗荷枯一夜霜，新苞绿叶照林光。
  竹篱茅舍出青黄。

  香雾里人惊半破，清泉流齿怯初尝。
  吴姬三日手犹香。
----------------------------
  念奴娇
  赤壁怀古

  大江东去，浪淘尽、千古风流人物。
  故垒西边，人道是、三国周郎赤壁。
  乱石崩云，惊涛裂岸，卷起千堆雪。
  江山如画，一时多少豪杰！

  遥想公瑾当年，小乔初嫁了，雄姿英发。
  羽扇纶巾，谈笑间、樯橹灰飞烟灭。
  故国神游，多情应笑我，早生华发。
  人间如梦，一樽还酹江月。
----------------------------
  定风波
  三月七日，沙湖道中遇雨，雨具先去，
  同行皆狼狈，余独不觉。已而遂晴，故作此词。

  莫听穿林打叶声，何妨吟啸且徐行。
  竹杖芒鞋轻胜马，谁怕？
  一蓑烟雨任平生。

  料峭春风吹酒醒，微冷，山头斜照却相迎。
  回首向来萧瑟处，归去，也无风雨也无晴。
----------------------------
  浣溪沙

  游蕲水清泉寺，寺临兰溪，溪水西流。
  山下兰芽短浸溪，松间沙路净无泥，萧萧暮雨子规啼。

  谁道人生无再少？
  门前流水尚能西，休将白发唱黄鸡。
----------------------------
  行香子
  过七里滩

  一叶舟轻，双桨鸿惊。
  水天清，影湛波平。
  鱼翻藻鉴，鹭点烟汀。
  过沙溪急，霜溪冷，月溪明。

  重重似画，曲曲如屏。
  算当年，虚老严陵。
  君臣一梦，今古虚名。
  但远山长，云山乱，晓山青。
----------------------------
  江城子
  密州出猎

  老夫聊发少年狂，左牵黄，右擎苍，
  锦帽貂裘，千骑卷平岗。
  为报倾城随太守，亲射虎，看孙郎。

  酒酣胸胆尚开张。
  鬓微霜，又何妨！
  持节云中，何日遣冯唐？
  会挽雕弓如满月，西北望，射天狼。
----------------------------
  浣溪沙

  旋抹红妆看使君，三三五五棘篱门。
  相排踏破茜罗裙。

  老幼扶携收麦社，乌鸢翔舞赛神村。
  道逢醉叟卧黄昏。
----------------------------
  西江月
  平山堂

  三过平山堂下，半生弹指声中。
  十年不见老仙翁，壁上龙蛇飞动。

  欲吊文章太守，仍歌杨柳春风。
  休言万事转头空，未转头时皆梦。
----------------------------
  水调歌头
  丙辰中秋，欢饮达旦，大醉，作此篇，兼怀子由

  明月几时有？把酒问青天。
  不知天上宫阙，今夕是何年。
  我欲乘风归去，又恐琼楼玉宇，高处不胜寒。
  起舞弄清影，何似在人间！

  转朱阁，低绮户，照无眠。
  不应有恨，何事长向别时圆？
  人有悲欢离合，月有阴晴圆缺，此事古难全。
  但愿人长久，千里共婵娟。
----------------------------
  永遇乐
  彭城夜宿燕子楼，梦盼盼，因作此词。

  明月如霜，好风如水，清景无限。
  曲港跳鱼，圆荷泻露，寂寞无人见。
  如三鼓，铿然一叶，黯黯梦云惊断。
  夜茫茫，重寻无处，觉来小园行遍。

  天涯倦客，山中归路，望断故园心眼。
  燕子楼空，佳人何在？
  空锁楼中燕。
  古今如梦，何曾梦觉？
  但有旧欢新怨。
  异时对，黄楼夜景，为余浩叹。
----------------------------
  浣溪沙

  簌簌衣巾落枣花。
  村南村北响缲车。
  牛衣古柳卖黄瓜。

  酒困路长惟欲睡，日高人渴谩思茶，敲门试问野人家。
----------------------------
  浣溪沙

  软草平莎过雨新，轻沙走马路无尘。
  何时收拾耦耕身？

  日暖桑麻光似泼，风来蒿艾气如薰。
  使君元是此中人。
----------------------------
  临江仙

  夜饮东坡醒复醉，归来仿佛三更。
  家童鼻息已雷鸣。
  敲门都不应，倚杖听江声。

  长恨此身非我有，何时忘却营营？
  夜阑风静彀纹平。
  小舟从此逝，江海寄余生。
----------------------------
  木兰花令
  次欧公西湖韵

  霜余已失长淮阔，空听潺潺清颖咽。
  佳人犹唱醉翁词，四十三年如电抹。

  草头秋露流珠滑，三五盈盈还二八，
  与余同是识翁人，惟有西湖波底月。
----------------------------
  桂枝香
  金陵怀古

  登临送目，正故国晚秋，天气初肃。
  千里澄江似练，翠峰如簇。
  归帆去棹斜阳里，背西风酒旗斜矗。
  彩舟云淡，星河鹭起，画图难足。

  念往昔，繁华竞逐。
  叹门外楼头，悲恨相续。
  千古凭高对此，漫嗟荣辱。
  六朝旧事随流水，但寒烟、衰草凝绿。
  至今商女，时时犹唱，《后庭》遗曲。
----------------------------
  千秋岁引

  别馆寒砧，孤城画角，一派秋声入寥廓。
  东归燕从海上去，南来雁向沙头落。

  楚台风，庾楼月，宛如昨。
  无奈被些名利缚，无奈被他情担阁。
  可惜风流总闲却。
  当初漫留华表语，而今误我秦楼约。
  梦阑时，酒醒后，思量着。
----------------------------
  浪淘沙令

  伊吕两衰翁，历遍穷通。
  一为钓叟一为耕佣。
  若使当时身不遇，老了英雄。

  汤武偶相逢，风虎云龙。
  兴王只在谈笑中。
  直至如今千载后，谁与争功！
----------------------------
  清平乐
  春晚

  留春不住，费尽莺儿语。
  满地残红宫锦污，昨夜南园风雨。

  小怜初上琵琶，晓来思绕天涯。
  不肯画堂朱户，春风自在杨花。
  ———————————————
  点绛唇

  秋气微凉，梦回明月穿帘幕。
  井梧萧索，正绕南枝鹊。

  宝瑟尘生，金雁空零落。
  情无托。
  鬓云慵掠，不似君恩薄。
----------------------------
  凤箫吟
  芳草

  锁离愁，连绵无际，来时陌上初熏。
  绣帏人念远，暗垂珠露，泣送征轮。
  长亭长在眼，更重重、远水孤村。
  但望极楼高，尽日目断王孙。

  消魂，池塘别后，曾行处、绿妒轻裙。
  恁时携素手，乱花飞絮里，缓步香茵。
  朱颜空自改，向年年、芳意常新。
  遍绿野、嬉游醉眼，莫负青春。
----------------------------
  玉楼春
  宋祁

  东城渐觉春光好。
  縠皱波纹迎客棹。
  绿杨烟外晓寒轻，红杏枝头春意闹。

  浮生长恨欢娱少。
  肯受千金轻一笑。
  为君持酒劝斜阳，且向花间留晚照。
----------------------------
  清平乐
  黄庭坚

  春归何处？
  寂寞无行路。
  若有人知春去处，唤取归来同住。

  春无踪迹谁知？
  除非问取黄鹂。
  百啭无人能解，因风飞过蔷薇。
----------------------------
  虞美人
  宜州见梅作

  天涯也有江南信，梅破知春近。
  夜阑风细得香迟，不道晓来开遍向南枝。

  玉台弄粉花应妒，飘到眉心住，
  平生个里愿杯深，去国十年老尽少年心。
----------------------------
  绿头鸭
  咏月

  晚云收，淡天一片琉璃。
  烂银盘、来从海底，皓色千里澄辉。
  莹无尘、素娥淡伫；
  静可数、丹桂参差。
  玉露初零，金风未凛，一年无似此佳时。
  露坐久，疏星时度，乌鹊正南飞。
  瑶台冷，阑干凭暖，欲下迟迟。

  念佳人、音尘隔后，对此应解相思。
  最关情、漏声正永；
  暗断肠、花影偷移。
  料得来宵，清光未减，阴晴天气又争知。
  共凝恋、如今别后，还是隔年期。
  人强健，清尊素影，长愿相随。
----------------------------
  蝶恋花
  赵令畤

  欲减罗衣寒未去，不卷珠帘，人在深深处。
  红杏枝头花几许？
  啼痕止恨清明雨。

  尽日沉烟香一缕，宿酒醒迟，恼破春情绪。
  飞燕又将归信误，小屏风上西江路。
----------------------------
  菩萨蛮

  轻鸥欲下寒塘浴，双双飞破春烟绿。
  两岸野蔷薇，翠笼薰绣衣。

  凭船闲弄水，中有相思意；
  忆得去年时，水边初别离。
----------------------------
  清平乐

  东风依旧，着意隋堤柳。
  搓得鹅黄欲就，天气清明时候。

  去年紫陌青门，今宵雨魄云魂。
  断用一生憔悴，只消几个黄昏？
----------------------------
  水龙吟

  问春何苦匆匆，带风陪雨如驰骤。
  幽葩细萼，小园低槛，壅培未就。
  吹尽繁红，占春长久，不如垂柳。
  算春常不老，人愁春愁，愁只是、人间有。

  春恨十之八九，忍轻辜，芳醪经口。
  那知自是，桃花结子，不因春瘦。
  世上功名，老来风味，春归时候。
  最多情犹有，尊前青眼，相逢依旧。
----------------------------
  忆少年
  别历下

  无穷官柳，无情画舸，无根行客。
  南山尚相送，只高城人隔。

  罨画园林溪绀碧，算重来、尽成陈迹。
  刘郎鬓如此，况桃花颜色。
----------------------------
  洞仙歌
  泗州中秋作

  青烟幂处，碧海飞金镜。
  永夜闲阶卧桂影。
  露凉时，零乱多少寒螀，神京远，惟有蓝桥路近。

  水晶帘不下，云母屏开，冷浸佳人淡脂粉。
  待都将许多明，付与金尊，投晓共流霞倾尽。
  更携取胡床上南楼，看玉做人间，素秋千顷。
----------------------------
  临江仙

  忆昔西池池上饮，年年多少欢娱。
  别来不寄一行书，寻常相见了，犹道不如初。

  安稳锦衾今夜梦，月明好渡江湖。
  相思休问定何如。
  情知春去后，管得落花无？
----------------------------
  虞美人
  寄公度

  芙蓉落尽天涵水，日暮沧波起。
  背飞双燕贴云寒，独向小楼东畔、倚阑看。

  浮生只合尊前老，雪满长安道。
  故人早晚上高台，寄我江南春色、一枝梅。
----------------------------
  渔家傲

  小雨廉纤风细细，万家杨柳青烟里。
  恋树湿花飞不起，愁无际，和春付与东流水。

  九十光阴能有几？金龟解尽留无计。
  寄语东城沽酒市，拼一醉，而今乐事他年泪。
----------------------------
  惜分飞
  题富阳僧舍作别语，赠妓琼芳
  毛滂

  泪湿阑干花着露。
  愁到眉峰碧聚。
  此恨平分取。
  更无言语空相觑。

  断雨残云无意绪。
  寂寞朝朝暮暮。
  今夜山深处，断魂分付，潮回去。
----------------------------
  菩萨蛮

  赤阑桥尽香街直，笼街细柳娇无力。
  金碧上青空，花晴帘影红。

  黄衫飞白马，日日青楼下。
  醉眼不逢人，午香吹暗尘。
----------------------------
  青门引
  寄宠人


  胡马嘶风，汉旗翻雪，彤云又吐，一竿残照。
  古木连空，乱山无数，行尽暮沙衰草。
  星斗横幽馆，夜无眠灯花空老，
  雾浓香鸭，冰凝泪烛，霜天难晓。

  长记小妆才老，一杯未尽，离怀多少。
  醉里秋波，梦中朝雨，都是醒时烦恼。
  料有牵情处，忍思量、耳边曾道。
  甚时跃马归来，认得迎门轻笑。
----------------------------
  谢池春

  残寒消尽，疏雨过、清明后。
  花径敛余红，风沼萦新皱。
  乳燕穿庭户，飞絮沾襟袖。
  正佳时、仍晚昼。
  著人滋味，真个浓如酒。

  频移带眼，空只恁、厌厌瘦。
  不见又思量，见了还依旧。
  为问频相见，何似长相守。
  天不老，人未偶。
  且将此恨，分付庭前柳。
----------------------------
  卜算子
  李之仪

  我住长江头，君住长江尾。
  日日思君不见君，共饮长江水。

  此水几时休？此恨何时已？
  只愿君心似我心，定不负相思意。
----------------------------
  瑞龙吟

  章台路，还见褪粉梅梢，试花桃树。
  愔愔坊陌人家，定巢燕子，归来处。

  黯凝伫，因念个人痴小，乍窥门户。
  侵晨浅约宫黄，障风映袖，盈盈笑语。

  前度刘郎重到。
  访邻寻里，同时歌舞，
  惟有旧家秋娘，声价如故。
  吟笺赋笔，犹记燕台句。
  知谁伴，名园露饮，东城闲步？
  事与孤鸿去。
  探春尽是，伤离意绪，官柳低金缕。
  归骑晚、纤纤池塘飞雨。
  断肠院落，一帘风絮。
----------------------------
  风流子

  新绿小池塘，风帘动、碎影舞斜阳。
  羡金屋去来，旧时巢燕，
  土花缭绕，前度莓墙。
  绣阁里、凤帏深几许？
  听得理丝簧。
  欲说又休，虑乖芳信，
  未歌先噎，愁近清觞。

  遥知新妆了，开朱户、应自待月西厢。
  最苦梦魂，今宵不到伊行。
  问甚时说与，佳音密耗，
  寄将秦镜，偷换韩香？
  天便教人，霎时厮见何妨。
----------------------------
  少年游
  周邦彦
  并刀如水，吴盐胜雪，纤手破新橙。
  锦幄初温，兽香不断，相对坐调笙。

  低声问、向谁行宿，城上已三更。
  马滑霜浓，不如休去，直是少人行。
----------------------------
  蝶恋花
  早行
  周彦邦

  月皎惊乌栖不定。
  更漏将残，辘轳牵金井。
  唤起两眸清炯炯，泪花落枕红绵冷。
  执手霜风吹鬓影，去意徘徊，别语愁难听。
  楼上阑干横斗柄，露寒人远鸡相应。
----------------------------
  诉衷情

  出林杏子落金盘，齿软怕尝酸。
  可惜半残青紫，犹印小唇丹。

  南陌上，落花闲，雨斑斑。
  不言不语，一段伤春，都在眉间。
----------------------------
  关河令

  秋阴时晴渐向暝，变一庭凄冷。
  伫听寒声，云深无雁影。

  更深人去寂静，但照壁、孤灯相映。
  酒已都醒，如何消夜永？
----------------------------
  满庭芳
  夏日溧水无想山作
  周彦邦
  风老莺雏，雨肥梅子，午阴嘉树清圆。
  地卑山近，衣润费炉烟。
  人静乌鸢自乐，小桥外、新绿溅溅。
  凭栏久，黄芦苦竹，疑泛九江船。

  年年，如社燕，飘流瀚海，来寄修椽。
  且莫思身外，长近尊前。
  憔悴江南倦客，不堪听，急管繁弦。
  歌筵畔，先安簟枕，容我醉时眠。
----------------------------
  隔浦莲
  中山县圃姑射亭避暑作

  新篁摇动翠葆，曲径通深窈。
  夏果收新脆，金丸落，惊飞鸟。
  浓翠迷岸草。
  蛙声闹，骤雨鸣池沼。

  水亭小，浮萍破处，帘花檐影颠倒。
  纶巾羽扇，困卧北窗清晓。
  屏里吴山梦自到。
  惊觉，依然身在江表。
----------------------------
  苏幕遮
  周彦邦

  燎沉香，消溽暑。
  鸟雀呼晴，侵晓窥檐语。
  叶上初阳干宿雨，水面清圆，一一风荷举。

  故乡遥，何日去？
  家住吴门，久作长安旅。
  五月渔郎相忆否？
  小楫轻舟，梦入芙蓉浦。
----------------------------
  琐寒窗
  寒食

  暗柳啼鸦，单衣伫立，小帘朱户。
  桐花半亩，静锁一庭愁雨。
  洒空阶，夜阑未休，故人剪烛西窗语。
  似楚江暝宿，风灯零乱，少年羁旅。

  迟暮，嬉游处，正店舍无烟。
  禁城百五，旗亭唤酒，付与高阳俦侣。
  想东园、桃李自春，小唇秀靥今在否？
  到归时、定有残英，待客携尊俎。
----------------------------
  过秦楼

  水浴清蟾，叶喧凉吹，巷陌马声初断。
  闲依露井，笑扑流萤，惹破画罗轻扇。
  人静夜久凭栏，愁不归眠，立残更箭。
  叹年华一瞬，人今千里，梦沉书远。

  空见说、鬓怯琼梳，容消金镜，渐懒趁时匀染。
  梅风地溽，虹雨苔滋，一架舞红都变。
  谁信无聊，为伊才减江淹，情伤荀倩。
  但明河影下，还看稀星数点。
----------------------------
  拜星月慢

  夜色催更，清尘收露，小曲幽坊月暗。
  竹槛灯窗，识秋娘庭院。
  笑相遇，似觉琼枝玉树相倚，暖日明霞光烂。
  水盼兰情，总平生稀见。

  画图中、旧识春风面，谁知道，自到瑶台畔。
  眷恋雨润云温，苦惊风吹散。
  念荒寒、寄宿无人馆，重门闭、败壁秋虫叹。
  怎奈向、一缕相思，隔溪山不断。
----------------------------
  玉楼春

  桃溪不作从容住，秋藕绝来无续处。
  当时相候赤阑桥，今日独寻黄叶路。

  烟中列岫青无数，雁背夕阳红欲暮。
  人如风后入江云，情似雨余粘地絮。
----------------------------
  西河
  金陵怀古

  佳丽地，南朝盛事谁记？
  山围故国绕清江，髻鬟对起。
  怒涛寂寞打孤城，风樯遥度天际。

  断崖树，犹倒倚。
  莫愁艇子曾系。
  空余旧迹郁苍苍，雾沉半垒。
  夜深月过女墙来，伤心东望淮水。

  酒旗戏鼓甚处市？
  想依稀、王谢邻里。
  燕子不知何世，向寻常巷陌人家。
  相对如说兴亡，斜阳里。
----------------------------
  瑞鹤仙

  悄郊原带郭，行路永、客去车尘漠漠。
  斜阳映山落，敛余红、犹恋孤城阑角。
  凌波步弱，过短亭、何用素约。
  有流莺劝我，重解绣鞍，缓引春酌。

  不记归时早暮，上马谁扶，醒眠朱阁。
  惊飙动幕，扶残醉，绕红药。
  叹西园已是，花深无地，东风何事又恶？
  任流光过却，犹喜洞天自乐。
----------------------------
  夜游宫
  周彦邦

  叶下斜阳照水。
  卷轻浪，沉沉千里。
  桥上酸风射眸子。
  立多时，看黄昏，灯火市。

  古屋寒窗低。
  听几片、井梧飞坠。
  不恋单衾再三起。
  有谁知，为萧娘，书一纸？
----------------------------
  定风波

  莫倚能歌敛黛眉，此歌能有几人知？
  他日相逢花月底，重理，好声须记得来时。

  苦恨城头传漏永，催起，无情岂解惜分飞。
  休诉金尊推玉臂，从醉，明朝有酒倩谁持。

----------------------------
  少年游

  朝云漠漠散轻丝，楼阁淡春姿。
  柳泣花啼，九街泥重，门外燕飞迟。

  而今丽日明金屋，春色在桃枝。
  不似当时，小楼冲雨，幽恨两人知。
----------------------------
  点绛唇

  台上披襟，快风一瞬收残雨。
  柳丝轻举，蛛网黏飞絮。

  极目平芜，应是春归处。
  愁凝伫，楚歌声苦，村落黄昏鼓。
----------------------------
  花犯
  咏梅
  周彦邦

  粉墙低，梅花照眼，依然旧风味。
  露痕轻缀。
  疑净洗铅华，无限佳丽。
  去年胜赏曾孤倚，冰盘同燕喜。
  更可惜、雪中高树，香篝熏素被。

  今年对花最匆匆，相逢似有恨，依依愁悴。
  吟望久，青苔上、旋看飞坠。
  相将见、翠丸荐酒，人正在、空江烟浪里。
  但梦想、一枝潇洒，黄昏斜照水。
----------------------------
  青玉案
  贺铸

  凌波不过横塘路，但目送，芳尘去。
  锦瑟华年谁与度？
  月台花榭，琐窗朱户，只有春知处。

  碧云冉冉蘅皋暮，彩笔新题断肠句。
  试问闲愁都几许！
  一川烟草，满城风絮，梅子黄时雨。
----------------------------
  生查子

  西津海鹘舟，径度沧江雨。
  双橹本无情，鸦轧如人语。

  挥金陌上郎，化石山头妇。
  何物系君心？三岁扶床女！
----------------------------
  捣练子

  收锦字，下鸳机，净拂床砧夜捣衣。
  马上少年今健否？过瓜时见雁南归。
----------------------------
  捣练子

  斜月下，北风前，万杵千砧捣欲穿。
  不为捣衣勤不睡，破除今夜夜如年。
----------------------------
  捣练子

  砧面莹，杵声齐，捣就征衣泪墨题。
  寄到玉关应万里，戍人犹在玉关西。
----------------------------
  捣练子

  边堠远，置邮稀，附与征衣衬铁衣。
  边夜不妨频梦见，过年惟望得书归。
----------------------------
  绿罗裙

  东风柳陌长，闭月花房小。
  应念画眉人，拂镜啼新晓。

  伤心南浦波，回首青门道。
  记得绿罗裙，处处怜芳草。
  —————————————

  子夜歌

  三更夜，中庭恰照梨花雪。
  梨花雪，不胜凄断，杜鹃啼血。

  王孙何许音尘绝，柔桑陌上吞声别。
  吞声别，陇头流水，替人呜咽。
----------------------------
  罗敷歌

  自怜楚客悲秋思，难写丝桐。
  目断书鸿。
  平淡江山落照中。

  谁家水调声声怨，黄叶西风。
  罨画桥东，十二玉楼空更空。
----------------------------
  忆仙姿

  莲叶初生南浦，两岸绿杨飞絮。
  向晚鲤鱼风，断送彩帆何处！
  凝伫，凝伫，楼外一江烟雨。
----------------------------
  怨三三

  玉津春水如兰，宫柳毵毵。
  桥上东风侧帽檐。
  记佳节、约是重三。

  飞楼十二珠帘，恨不贮、当年彩蟾。
  对梦雨廉纤。
  愁随芳草，绿遍江南。
----------------------------
  减字浣溪沙
  贺铸

  楼角初销一缕霞，淡黄杨柳暗栖鸦，玉人和月摘梅花。
  笑捻粉香归洞户，更垂帘幕护窗纱，东风寒似夜来些。
----------------------------
  清平乐

  阴晴未定，薄日烘云影。
  临水朱门花一径，尽日鸟啼人静。

  厌厌几许春情，可怜老去兰成。
  看取镊残双鬓，不随芳草重生。
----------------------------
  六州歌头

  少年侠气，交结五都雄。
  肝胆洞，毛发耸。
  立谈中，死生同，一诺千金重。
  推翘勇，矜豪纵。
  轻盖拥，联飞鞚，斗城东。
  轰饮酒垆，春色浮寒瓮，吸海垂虹。
  闲呼鹰嗾犬，白羽摘雕弓，狡穴俄空。
  乐匆匆。

  似黄粱梦，辞丹凤，明月共，漾孤篷。
  官冗从，怀倥偬；
  落尘笼，簿书丛。
  弁如云众，供粗用，忽奇功。
  笳鼓动，渔阳弄，思悲翁。
  不请长缨，系取天骄种，剑吼西风。
  恨登山临水，手寄七弦桐，目送归鸿。
----------------------------
  行路难

  缚虎手，悬河口，车如鸡栖马如狗。
  白纶巾，扑黄尘，不知我辈可是蓬蒿人？
  衰兰送客咸阳道，天若有情天亦老。
  作雷颠，不论钱，谁问旗亭美酒斗十千？

  酌大斗，更为寿，青鬓长青古无有。
  笑嫣然，舞翩然，当垆秦女十五语如弦。
  遗音能记秋风曲，事去千年犹恨促。
  搅流光，系扶桑，争奈愁来一日却为长。
----------------------------
  临江仙
  晏几道

  梦后楼台高锁，酒醒帘幕低垂。
  去年春恨却来时，落花人独立，微雨燕双飞。

  记得小苹初见，两重心字罗衣，琵琶弦上说相思。
  当时明月在，曾照彩云归。
----------------------------
  阮郎归

  天边金掌露成霜，云随雁字长。
  绿杯红袖趁重阳，人情似故乡。

  兰佩紫，菊簪黄，殷勤理旧狂。
  欲将沉醉换悲凉，清歌莫断肠。
----------------------------
  阮郎归

  旧香残粉似当初，人情恨不如。
  一春犹有数行书，秋来书更疏。

  衾凤冷，枕鸳孤，愁肠待酒舒。
  梦魂纵有也成虚，那堪和梦无！
----------------------------
  清平乐

  留人不住，醉解兰舟去。
  一棹碧涛春水路，过尽晓莺啼处。

  渡头杨柳青青，枝枝叶叶离情。
  此后锦书休寄，画楼云雨无凭。
----------------------------
  生查子

  金鞭美少年，去跃青骢马。
  牵系玉楼人，绣被春寒夜。

  消息未归来，寒食梨花谢。
  无处说相思，背面秋千下。
----------------------------
  生查子

  关山魂梦长，鱼雁音尘少。
  两鬓可怜青，只为相思老。


  归梦碧纱窗，说与人人道；
  真个别离难，不似相逢好。
----------------------------
  鹧鸪天
  晏几道

  彩袖殷勤捧玉钟。
  当年拼却醉颜红。
  舞低杨柳楼心月，歌尽桃花扇底风。

  从别后，忆相逢。
  几回魂梦与君同。
  今宵剩把银红照，犹恐相逢是梦中。
----------------------------
  鹧鸪天

  守得莲开结伴游，约开萍叶上兰舟。
  来时浦口云随棹，采罢江边月满楼。

  花不语，水空流，处处拼得为花愁。
  明朝万一西风劲，争奈朱颜不耐秋。
----------------------------
  鹧鸪天

  醉拍春衫惜旧香。天将离恨恼疏狂。
  年年陌上生秋草，日日楼中到夕阳。

  云渺渺，水茫茫。
  征人归路许多长。
  相思本是无凭语，莫向花笺费泪行！
----------------------------
  虞美人

  曲阑干外天如水，昨夜还曾倚。
  初将明月比佳期，长向月圆时候、望人归。

  罗衣着破前香在，旧意谁教改。
  一春离恨懒调弦，犹两行闲泪、宝筝前。
----------------------------
  思远人

  红叶黄花秋意晚，千里念行客。
  飞云过尽，归鸿无信，何处寄书得？

  泪弹不尽临窗滴，就砚旋研墨。
  渐写到别来，此情深处，红笺为无色。
----------------------------
  长相思

  长相思，长相思。
  若问相思甚了期，除非相见时。

  长相思，长相思。
  欲把相思说似谁，浅情人不知。
----------------------------
  卜算子
  送鲍浩然之浙东
  王观

  水是眼波横，山是眉峰聚。
  欲问行人去那边，眉眼盈盈处。

  才始送春归，又送君归去！
  若到江南赶上春，千万和春住。
----------------------------
  清平乐

  黄金殿里，烛影双龙戏。
  劝得官家真个醉，进酒犹呼万岁。

  折旋舞彻《伊州》。
  君恩与整搔头。
  一夜御前宣住，六宫多少人愁。
----------------------------
  长相思
  林逋

  吴山青，越山青，两岸青山相对迎，谁知离别情？
  君泪盈，妾泪盈，罗带同心结未成，江边潮已平。
  ———————————————
  点绛唇
  林逋

  金谷年年，乱生春色谁为主？
  余花落处，满地和烟雨。

  又是离歌，一阕长亭暮。
  王孙去，萋萋无数，南北东西路。
----------------------------
  行香子

  树绕村庄，水满陂塘。
  倚东风、豪兴徜徉。
  小园几许，收尽春光。
  有桃花红，李花白，菜花黄。

  远远围墙，隐隐茅堂。
  青旗、流水桥旁。
  偶然乘兴，步过东冈。
  正莺儿啼，燕儿舞，蝶儿忙。
----------------------------
  鹊桥仙
  秦观

  纤云弄巧，飞星传恨，银汉迢迢暗度。
  金风玉露一相逢，便胜却、人间无数。

  柔情似水，佳期如梦，忍顾鹊桥归路。
  两情若是久长时，又岂在、朝朝暮暮。
----------------------------
  鹧鸪天

  枝上流莺和泪闻，新啼痕间旧啼痕。
  一春鱼雁无消息，千里关山劳梦魂。

  无一语，对芳尊，安排肠断到黄昏，
  甫能炙得灯儿了，雨打梨花深闭门。
----------------------------
  望海潮

  梅英疏淡，冰澌溶泄，东风暗换年华。
  金谷俊游，铜驼巷陌，新晴细履平沙。
  长记误随车。
  正絮翻蝶舞，芳思交加。
  柳下桃蹊，乱分春色到人家。

  西园夜饮鸣笳。
  有华灯碍月，飞盖妨花。
  兰苑未空，行人渐老，重来是事堪嗟。
  烟暝酒旗斜。
  但倚楼极目，时见栖鸦。
  无奈归心，暗随流水到天涯。
----------------------------
  如梦令

  遥夜沉沉如水，风紧驿亭深闭。
  梦破鼠窥灯，霜送晓寒侵被。
  无寐，无寐，门外马嘶人起。
----------------------------
  留春令

  画屏天畔，梦回依约，十洲云水。
  手捻红笺寄人书，写无限、伤春事。

  别浦高楼曾漫倚，对江南千里。
  楼下分流水声中，有当日、凭高泪。
  ———————————————
  浣溪沙

  漠漠轻寒上小楼，晓阴无赖似穷秋。
  淡烟流水画屏幽。

  自在飞花轻似梦，无边丝雨细如愁。
  宝帘闲挂小银钩。
----------------------------
  满庭芳
  秦观

  山抹微云，天粘衰草，画角声断谯门。
  暂停征棹，聊共引离尊。
  多少蓬莱旧事，空回首、烟霭纷纷。
  斜阳外，寒鸦数点，流水绕孤村。

  销魂，当此际，香囊暗解，罗带轻分。
  谩赢得青楼，薄倖名存。
  此去何时见也？
  襟袖上、空惹啼痕。
  伤情处，高城望断，灯火已黄昏。
----------------------------
  水龙吟

  放船千里凌波去，略为吴山留顾。
  云屯水府，涛随神女，九江东注。
  北客翩然，壮心偏感，年华将暮。
  念伊嵩旧隐，巢由故友，南柯梦，遽如许！

  回首妖氛未扫，问人间、英雄何处？
  奇谋报国，可怜无用，尘昏白羽。
  铁锁横江，锦帆冲浪，孙郎良苦。
  但愁敲桂棹，悲吟《梁父》，泪流如雨。
----------------------------
  朝中措

  登临何处自销忧？
  直北看扬州。
  朱雀桥边晚市，石头城下新秋。

  昔人何在？
  悲凉故国，寂寞潮头。
  个是一场春梦，长江不住东流！
----------------------------
  好事近
  渔父词

  摇首出红尘，醒醉更无时节。
  活计绿蓑青笠，惯披霜冲雪。

  晚来风定钓丝闲，上下是新月。
  千里水天一色，看孤鸿明灭。
----------------------------
  燕山亭
  北行见杏花

  裁翦冰绡，轻叠数重，淡着燕脂匀注。
  新样靓妆，艳溢香融，羞杀蕊珠宫女。
  易得凋零，更多少、无情风雨。
  愁苦，问院落凄凉，几番春暮。

  凭寄离恨重重，这双燕、何曾会人言语。
  天遥地远，万水千山，知他故宫何处。
  怎不思量，除梦里、有时曾去。
  无据。
  和梦也、新来不做。
----------------------------
  卖花声
  题岳阳楼

  木叶下君山，空水漫漫。
  十分斟酒敛芳颜。
  不是渭城西去客，休唱《阳关》。

  醉袖抚危栏，天淡云闲。
  何人此路得生还？
  回首夕阳红尽处，应是长安。
----------------------------
  菩萨蛮
  魏夫人

  溪山掩映斜阳里，楼台影动鸳鸯起。
  隔岸两三家，出墙红杏花。

  绿杨堤下路，早晚溪边去。
  三见柳绵飞，离人犹未归。
----------------------------
  人月圆
  元夕
  李持正

  小桃枝上春风早，初试薄罗衣。
  年年乐事，华灯竞处，人月圆时。

  禁街萧鼓，寒轻夜永，纤手重携。
  更阑人散，千门笑语，声在帘帏。
----------------------------
  减字木兰花
  竞渡

  红旗高举，飞出深深杨柳渚。
  鼓击春雷，直破烟波远远回。

  欢声震地，惊退万人争战气。
  金碧楼西，衔得锦标第一归。
----------------------------
  八声甘州
  寿阳楼八公山作

  故都迷岸草，望长淮、依然绕孤城。
  想乌衣年少，芝兰秀发，戈戟云横。
  坐看骄兵南渡，沸浪骇奔鲸。
  转盼东流水，一顾功战。

  千载八公山下，尚断崖草木，遥拥峥嵘。
  漫云涛吞吐，无处问豪英。
  信劳生、空成今古，笑我来、何事怆遗情。
  东山老，可堪岁晚，独听桓筝。
----------------------------
  西江月

  自幼曾攻经史，长成亦有权谋。
  恰如猛虎卧荒丘。
  潜伏爪牙忍受。

  不幸刺文双颊，那堪配在江州。
  他年若得报冤仇。
  血染浔阳江口。
----------------------------
  减字木兰花
  题雄州驿
  蒋兴祖女

  朝云横度，辘辘车声如水去。
  白草黄沙，月照孤村三两家。

  飞鸿过也，百结愁肠无昼夜。
  渐近燕山，回首乡关归路难。
----------------------------
  苍梧谣

  天，休使圆蟾照客眠。
  人何在？
  桂影自婵娟。
----------------------------
  长相思

  村姑儿，红袖衣，
  初发黄梅插秧时，双双女伴随。

  长歌诗，短歌诗，
  歌里真情恨别离，休言伊不知。
----------------------------
  好事近
  吕渭老

  飞雪过江来，船在赤栏桥侧。
  为报布帆无恙，著两行亲札。

  从今日日在南楼，鬓自此时白。
  一咏一觞谁共，负平生书册。
----------------------------
  柳梢青
  杨无咎

  茅舍疏篱，半飘残雪。
  斜卧低枝，可更相宜？
  烟笼修竹，月在寒溪。

  宁宁伫立移时，判瘦损无妨为伊。
  谁赋才情，画成幽思，写入新诗。
----------------------------
  蝶恋花
  福州横山阁

  百叠青山江一缕，十里人家，路绕南台去。
  榕叶满川飞白鹭，疏帘半卷黄昏雨。

  楼阁峥嵘天尺五，荷芰风清，习习消袢暑。
  老子人间无着处，一尊来作横山主。
----------------------------
  点绛唇
  汪藻

  新月娟娟，夜寒江静山衔斗。
  起来搔首，梅影横窗瘦。

  好个霜天，闲却传杯手。
  君知否？
  晓鸦啼后，归梦浓于酒。
----------------------------
  如梦令
  曹组

  门外绿阴千顷，两两黄鹂相应。
  睡起不胜情，行到碧梧金井。
  人静，人静。
  风动一枝花影。
----------------------------
  卜算子
  答施

  相思似海深，旧事如天远。
  泪滴千千万万行，更使人、愁肠断。

  要见无因见，拼了终难拼。
  若是前生未有缘，待重结、来生愿。
----------------------------
  水调歌头

  细数十年事，十处过中秋。
  今年新梦，忽到黄鹤旧山头。
  老子个中不浅，此会天教重见，今古一南楼。
  星汉淡无色，玉镜独空浮。

  敛秦烟，收楚雾，熨江流。
  关河离合，南北依旧照清愁。
  想见姮娥冷眼，应笑归来霜鬓，空敝黑貂裘。
  酾酒问蟾兔，肯去伴沧州？
----------------------------
  忆秦娥
  范成大

  楼阴缺，栏干影卧东厢月。
  东厢月，一天风露，杏花如雪。

  隔烟催漏金虬咽。
  罗帏黯淡灯花结。
  灯花结，片时春梦，江南天阔。
----------------------------
  霜天晓角
  梅

  晚晴风歌，一夜春威折。
  脉脉花疏天淡，云来去、数枝雪。

  胜绝，愁亦绝，此情谁共说？
  惟有两行低雁，知人倚、画楼月。
----------------------------
  鹧鸪天

  休舞银貂小契丹，满堂宾客尽关山。
  从今袅袅盈盈处，谁复端端正正看！

  模泪易，写愁难。
  潇湘江上竹枝斑。
  碧云日暮无书寄，寥落烟中一雁寒。
----------------------------
  好事近
  送春

  日日惜春残，春去更无明日。
  拟把醉同春住，又醒来岑寂。

  明年不怕不逢春，娇春怕无力。
  待向灯前休睡，与留连今夕。
----------------------------
  踏莎行
  周紫芝

  情似游丝，人如飞絮。
  泪珠阁定空相觑。
  一溪烟柳万丝垂，无因系得兰舟住。

  雁过斜阳，草迷烟渚。
  如今已是愁无数。
  明朝且做莫思量，如何过得今宵去。
----------------------------
  鹧鸪天
  周紫芝

  一点残红欲尽时，乍凉秋气满屏帏。
  梧桐叶上三更雨，叶叶声声是别离。

  调宝瑟，拨金猊。
  那时同唱鹧鸪词。
  如今风雨西楼夜，不听清歌也泪垂。
----------------------------
  好事近
  七月十三夜登万花川谷望月作

  月未到诚斋，先到万花川谷。
  不是诚斋无月，隔一庭修竹。

  如今才是十三夜，月色已如玉。
  未是秋光奇绝，看十五十六。
----------------------------
  昭君怨

  赋松上鸥。晚饮诚斋，忽有一鸥来泊松上，巳而复去，感而赋之

  偶听松梢扑鹿，知是沙鸥来宿。
  稚子莫喧哗。
  恐惊他。

  俄顷忽然飞去，飞去不知何处？
  我已乞归休，报沙鸥。
----------------------------
  卜算子
  严蕊

  不是爱风尘，似被前缘误。
  花落花开自有时，总赖东君主。

  去也终须去，住也如何住！
  若得山花插满头，莫问奴归处。
----------------------------
  采桑子
  别情
  吕本中

  恨君不似江楼月，南北东西。
  南北东西，只有相随无别离。

  恨君却似江楼月，暂满还亏。
  暂满还亏，待得团圆又几时？
----------------------------
  临江仙
  夜登小阁，忆洛中旧游

  忆昔午桥桥上饮，座中多是豪英。
  长沟流月去无声。
  杏花疏影里，吹笛到天明。

  二十余年如一梦，此身虽在堪惊。
  闲登小阁看新晴。
  古今多少事，渔唱起三更。
----------------------------
  临江仙

  高咏楚辞酬午日，天涯节序匆匆。
  花榴不似舞裙红，无人知此意，歌罢满帘风。

  万事一身伤老矣，戎葵凝笑墙东。
  酒杯深浅去年同，试浇桥下水，今夕到湘中。
----------------------------
  好事近

  富贵本无心，何事故乡轻别？
  空使猿惊鹤怨，误薜萝秋月。

  囊锥刚要出头来，不道甚时节。
  欲驾巾车归去，有豺狼当辙。
----------------------------
  水调歌头
  送章德茂大卿使虏

  不见南师久，谩说北群空。
  当场只手，毕竟还我万夫雄。
  自笑堂堂汉使，得似洋洋河水，依旧只流东？
  且复穹庐拜，会向藁街逢。

  尧之都，舜之壤，禹之封。
  于中应有，一个半个耻臣戎。
  万里腥膻如许，千古英灵安在，磅礴几时通？
  胡运何须问，赫日自当中。
----------------------------
  贺新郎
  答辛幼安，和见怀韵

  老去凭谁说？
  看几番、神奇臭腐，夏裘冬葛。
  父老长安今余几？
  后死无仇可雪。
  犹未燥、当时生发！
  二十五弦多少恨，算世间、那有平分月！
  胡妇弄，汉宫瑟。

  树犹如此堪重别！
  只使君、从来与我，话头多合。
  行矣置之无足问，谁换妍皮痴骨？
  但莫使伯牙弦绝！
  九转丹砂牢拾取，管精金只是寻常铁。
  龙共虎，应声裂。
----------------------------
  念奴娇
  登景多楼

  危楼还望，叹此意、今古几人曾会？
  鬼设神施，浑认作、天限南疆北界。
  一水横陈，连岗三面，做出争雄势。
  六朝何事，只成门户私计？

  因笑王谢诸人，登高怀远，也学英雄涕。
  凭却长江，管不到、河洛腥膻无际。
  正好长驱，不须反顾，寻取中流誓。
  小儿破贼，势成宁问强对。
----------------------------
  六州歌头

  长淮望断，关塞莽然平。
  征尘暗，霜风劲，悄边声。
  黯销凝。
  追想当年事，殆天数，非人力；
  洙泗上，弦歌地，亦膻腥。
  隔水毡乡，落日牛羊下，区脱纵横。
  看名王宵猎，骑火一川明，笳鼓悲鸣，遣人惊。

  念腰间箭，匣中剑，空埃蠹，竟何成！
  时易失，心徒壮，岁将零。
  渺神京。
  干羽方怀远，静烽燧。
  且休兵，冠盖使，纷驰鹜，若为情，
  闻道中原遗老，常南望、翠葆霓旌。
  使行人到此，忠愤气填膺，有泪如倾。
----------------------------
  水调歌头
  闻采石战胜

  雪洗虏尘静，风约楚云留。
  何人为写悲壮？
  吹角古城楼。
  湖海平生豪气，关塞如今风景，剪烛看吴钩。
  剩喜燃犀处，骇浪与天浮。

  忆当年，周与谢，富春秋。
  小乔初嫁，香囊未解，勋业故优游。
  赤壁矶头落照，肥水桥边衰草，渺渺唤人愁。
  我欲乘风去，击楫誓中流。
----------------------------
  念奴娇
  过洞庭

  洞庭青草，近中秋、更无一点风色。
  玉鉴琼田三万顷，着我扁舟一叶。
  素月分辉，明河共影，表里俱澄澈。
  悠然心会，妙处难与君说。

  应念岭表经年，孤光自照，肝胆皆冰雪。
  短发萧疏襟袖冷，稳泛沧溟空阔。
  尽挹西江，细斟北斗，万象为宾客。
  扣舷独啸，不知今夕何夕。
----------------------------
  惜奴娇

  我已多情，更撞着、多情底你。
  把一心、十分向你。
  尽他们，劣心肠、偏有你。
  共你。
  风了人，只为个你。

  宿世冤家，百忙里、方知你。
  没前程、阿谁似你。
  坏却才名，到而今、都因你。
  是你。
  我也没星儿恨你。
----------------------------
  南柯子

  山冥云阴重，天寒雨意浓。
  数枝幽艳湿啼红。
  莫为惜花惆怅、对东风。

  蓑笠朝朝出，沟塍处处通。
  人间辛苦是三农。
  要得一犁水足、望年丰。
----------------------------
  谒金门
  春半
  朱淑真

  春已半，触目此情无限。
  十二栏干倚遍，愁来天不管。

  好是风和日暖，输与莺莺燕燕。
  满院落花帘不卷，断肠芳草远。
----------------------------
  减字木兰花
  春怨

  独行独坐，独唱独酬还独卧。
  伫立伤神，无奈轻寒着摸人。

  此情谁见，泪洗残妆无一半。
  愁病相仍，剔尽寒灯梦不成。
----------------------------
  清平乐
  朱淑真

  恼烟撩露，留我须臾住。
  携手藕花湖上路。
  一霎黄梅细雨。

  娇痴不怕人猜。
  和衣睡倒人怀。
  最是分携时候，归来懒傍妆台。
----------------------------
  鹊桥仙
  答放翁客自解

  说盟说誓，说情说意，动便春愁满纸。
  多应念得脱空经，是那个先生教底？

  不茶不饭，不言不语，一味供他憔悴。
  相思已是不曾闲，又那得工夫咒你。
----------------------------
  渔家傲
  题玄真子图玄真子：唐代诗人张志和。

  钓笠披云青嶂绕，绿蓑细雨春江渺。
  白鸟飞来风满棹。
  收纶了，渔童拍手樵青笑。

  明月太虚同一照，浮家泛宅忘昏晓。
  醉眼冷看城市闹，烟波老，谁能惹得闲烦恼。
----------------------------
  贺新郎
  送胡邦衡待制赴新州

  梦绕神州路。
  怅秋风、连营画角，故宫离黍。
  底事昆仑倾砥柱，九地黄流乱注？
  聚万落千村狐兔。
  天意从来高难问，况人情、老易悲难诉！
  更南浦，送君去。

  凉生岸柳销残暑。
  耿斜河、疏星淡月。
  断云微度。
  万里江山知何处？
  回首对床夜语。
  雁不到，书成谁与？
  目尽青天怀今古，肯儿曹恩怨相尔汝？
  举大白，听《金缕》。
----------------------------
  汉宫春

  潇洒江梅，向竹梢疏处，横两三枝。
  东君也不爱惜，雪压霜欺。
  无情燕子，怕春寒、轻失花期。
  却是有，年年塞雁，归来曾见开时。

  清浅小溪如练，问玉堂何似，茅舍疏篱？
  伤心故人去后，冷落新诗。
  微云淡月，对江天、分付他谁。
  空自忆、清香未减，风流不在人知。
----------------------------
  小重山
  章良能

  柳暗花明春事深。
  小阑红芍药，已抽簪。
  雨余风软碎鸣禽，迟迟日，犹带一分阴。

  往事莫沉吟，身闲时序好，且登临。
  旧游无处不堪寻，无寻处，惟有少年心。
----------------------------
  唐多令
  安远楼小集，侑觞歌板之姬，黄其姓者，
  乞词于龙洲道人，为赋此《唐多令》。
  同柳阜之、刘去非、石民瞻、周嘉仲、陈孟参、孟容，
  时八月五是也
  刘过

  芦叶满汀洲，寒沙带浅流。
  二十年、重过南楼。
  柳下系舟犹未稳，能几日、又中秋。

  黄鹤断矶头，故人今在否？
  旧江山、浑是新愁。
  欲买桂花同载酒，终不似、少年游。
----------------------------
  西江月

  堂上谋臣尊俎，边头将士干戈。
  天时地利与人和，“燕可伐欤？”
  曰：“可”。

  今日楼台鼎鼐，明年带砺山河。
  大家齐唱《大风歌》，不日四方来贺。
----------------------------
  六州歌头
  题岳鄂王庙

  中兴诸将，谁是万人英？
  身草莽，人虽死，气填膺，尚如生。
  年少起河溯，弓两石，剑三尺，
  定襄汉，开虢洛，洗洞庭。
  北望帝京，狡兔依然在，良犬先烹。
  过旧时营垒，荆鄂有遗民。
  忆故将军，泪如倾。

  说当年事，知恨苦：
  不奉诏，伪耶真？
  臣有罪，陛下圣，可鉴临，一片心。
  万古分茅土，终不到，旧奸臣。
  人世夜，白日照，忽开明。
  衮佩冕圭百拜，九泉下、荣感君恩。
  看年年三月，满地野花春，卤簿迎神。
----------------------------
  洞仙歌

  卖花担上，菊蕊金初破。
  说着重阳怎虚过。
  看画城，簇簇酒肆歌楼，奈没个、巧处安排着我。

  家乡煞远哩，抵死思量，枉把眉头万千锁。
  一笑且开怀，小阁团栾，旋簇着、几般蔬果。
  把三杯两盏记时光，问有甚曲儿，好唱一个？
----------------------------
  满江红
  赤壁怀古

  赤壁矶头，一番过、一番怀古。
  想当时，周郎年少，气吞区宇。
  万骑临江貔虎噪，千艘列炬鱼龙怒。
  卷长波，一鼓困曹瞒，今如许？

  江上渡，江边路。
  形胜地，兴亡处？
  览遗踪，胜读史书言语。
  度东风吹世换，千年往事随潮去。
  问道傍、杨柳为谁春，摇金缕。
----------------------------
  望江南

  石屏老，家住海东云。
  本是寻常田舍子，如何呼唤作诗人？
  无益费精神。


  千首富，不救一生贫。
  贾岛形模元自瘦，杜陵言语不妨村。
  谁解学西昆？
----------------------------
  长相思
  游西湖

  南高峰，北高峰，一片湖光烟霭中。
  春来愁杀侬。

  郎意浓，妾意浓，油壁车轻郎马骢，相逢九里松。
----------------------------
  望江南
  重九遇雨

  重阳日，阴雨四郊垂。
  戏马台前泥拍肚，龙山会上水平脐。
  直浸到东篱。

  茱萸胖，菊蕊湿滋滋。
  落帽孟嘉寻箬笠，休官陶令觅蓑衣。
  都道不如归。
----------------------------
  菩萨蛮令
  金陵怀古

  龙蟠虎踞金陵郡，古来六代豪华盛。
  缥凤不来游，台空江自流。

  下临全楚地，包举中原势。
  可惜草连天，晴郊狐兔眠。
----------------------------
  南乡子

  洪迈被拘留，稽首垂哀告敌仇。
  一日忍饥犹不耐，堪羞！
  苏武争禁十九秋？

  厥父既无谋，厥子安能解国忧？
  万里归来夸舌辩，村牛！
  好摆头时便摆头。
----------------------------
  木兰花
  春思
  严仁

  春风只在园西畔，荠菜花繁蝴蝶乱。
  冰池晴绿照还空，香径落红吹已断。

  意长翻恨游丝短，尽日相思罗带缓。
  宝奁如月不欺人，明日归来君试看。
----------------------------
  鹧鸪天
  惜别
  严仁

  一曲危弦断客肠，津桥捩柁转牙樯。
  江心云带蒲帆重，楼上风吹粉泪香。

  瑶草碧，柳芽黄。
  载将离恨过潇湘。
  请君看取东流水，方识人间别意长。
----------------------------
  醉桃源
  春景

  拍堤春水蘸垂杨，水流花片香。
  弄花柳小鸳鸯，一双又一双。

  帘半卷，露新妆，春衫是柳黄。
  倚阑看处背斜阳，风流暗断肠。
----------------------------
  风入松
  俞国宝

  一春长费买花钱。
  日日醉花边。
  玉骢惯识西湖路，骄嘶过、沽酒炉前。
  红杏香中萧鼓，绿杨影里秋千。

  暖风十里丽人天。
  花压髻云偏。
  画船载取春归去，余情付湖水湖烟。
  明日重扶残醉，来寻陌上花钿。
----------------------------
  满庭芳
  促织儿

  月洗高梧，露溥幽草，宝钗楼外秋深。
  土花沿翠，萤火坠墙阴。
  静听寒声断续，微韵转、凄咽悲沉。
  争求侣、殷勤劝织，促破晓机心。

  儿时曾记得，呼灯灌穴，敛步随音。
  任满身花影，独自追寻。
  携向华堂戏斗，
  亭台小、笼巧妆金。
  今休说，从渠床下，凉夜伴孤吟。
----------------------------
  昭君怨
  园池夜泛

  月在碧虚中住，人向乱荷中去。
  花气杂风凉，满船香。

  云被歌声摇动，酒被诗情掇送。
  醉里卧花心，拥红衾。
----------------------------
  菩萨蛮
  芭蕉

  风流不把花为主，多情管定烟和雨。
  潇洒绿衣长，满身无限凉。

  文笺舒卷处，似索题诗句。
  莫凭小阑干，月明生夜寒。
----------------------------
  江城子

  画楼帘幕卷新晴，掩银屏，晓寒轻。
  坠粉飘香，日日唤愁生。
  暗数十年湖上路，能几度，着娉婷。

  年华空自感飘零，拥春酲，对谁酲？
  天阔云闲，无处觅箫声。
  载酒买花年少事，浑不似、旧心情。
----------------------------
  醉落魄
  人日，南山约应提刑懋之

  无边春色。
  人情苦向南山觅。
  村村箫鼓家家笛。
  祈麦祈蚕，来趁元正七。

  翁前子后孙扶掖。
  商行贾坐农耕织。
  须知此意无今昔。
  会得为人，日日是人日。
----------------------------
  浪淘沙
  题酒家壁

  还了酒家钱，便好安眠。
  大槐宫里着貂蝉。
  行到江南知是梦，雪压渔船。

  盘礴古梅边，也是前缘。
  鹅黄雪白又醒然。
  一事最奇君记取：
  明日新年。
----------------------------
  祝英台近
  北固亭

  淡烟横，层雾敛，胜概分雄占。
  月下鸣榔，风急怒涛飐。
  关河无限清愁，不堪临鉴。
  正霜鬓，秋风尘染。

  漫登览。
  极目万里沙场，事业频看剑。
  古往今来，南北限天堑。
  倚楼谁弄新声，重城正掩。
  历历数，西州更点。
----------------------------
  绮罗香
  咏春雨
  史达祖

  做冷欺花，将烟困柳，千里偷催春暮。
  尽日冥迷，愁里欲飞还住。
  惊粉重、蝶宿西园，喜泥润、燕归南浦。
  最妨它、佳约风流，钿车不到杜陵路。

  沉沉江上望极，还被春潮晚急，难寻官渡。
  隐约遥峰，和泪谢娘眉妩。
  临断岸、新绿生时，是落红、带愁流处。
  记当日、门掩梨花，剪灯深夜语。
----------------------------
  双双燕
  咏燕
  史达祖

  过春社了，度帘幕中间，去年尘冷。
  差池欲住，试入旧巢相并。
  还相雕梁藻井，又软语商量不定。
  飘然快拂花梢，翠尾分开红影。

  芳径，芹泥雨润。
  爱贴地争飞，竞夸轻俊。
  红楼归晚，看足柳昏花暝。
  应自栖香正稳。
  便忘了、天涯芳信。
  愁损翠黛双蛾，日日画栏独凭。
----------------------------
  三姝媚

  烟光摇缥瓦，望晴檐多风，柳花如洒。
  锦瑟横床，想泪痕尘影，凤弦常下。
  倦出犀帷，频梦见、王孙骄马。
  讳道相思，偷理绡裙，自惊腰衩。

  惆怅南楼遥夜，记翠箔张灯，枕肩歌罢。
  又入铜驼，遍旧家门巷，首询声价。
  可惜东风，将恨与、闲花俱谢。
  记取崔徽模样，归来暗写。
----------------------------
  东风第一枝
  春雪

  巧沁兰心，偷粘草甲，东风欲障新暖。
  漫凝碧瓦难留，信知暮寒犹浅。
  行天入镜，做弄出、轻松纤软。
  料故园，不卷重帘，误了乍来双燕。

  青未了，柳回白眼，红欲断，杏开素面。
  旧游忆着山阴，后盟遂妨上苑。
  寒炉重熨，便放慢春衫针线。
  怕凤靴挑菜归来，万一灞桥相见。
----------------------------
  霜天晓角
  仪真江上夜泊

  寒江夜宿，长啸江之曲。
  水底鱼龙惊动，风卷地，浪翻屋。

  诗情吟未足，酒兴断还续。
  草草兴亡休问，功名泪，欲盈掬。
----------------------------
  生查子
  元夕戏陈敬叟
  刘克庄

  繁灯夺霁华，戏鼓侵明发。
  物色旧时同，情味中年别。

  浅画镜中眉，深拜楼中月。
  人散市声收，渐入愁时节。
  —————————————
  忆秦娥

  梅谢了，塞垣冻解鸿归早。
  鸿归早，凭伊问讯，大梁遗老。

  浙河西面边声悄，淮河北去炊烟少。
  炊烟少，宣和宫殿，冷烟哀草。
----------------------------
  卜算子

  片片蝶衣轻，点点猩红小。
  道是天公不惜花，百种千般巧。

  朝见树头繁，暮见枝头少。
  道是天公果惜花，雨洗风吹了。
----------------------------
  玉楼春
  戏呈林节推乡兄

  年年跃马长安市，客舍似家家似寄。
  青钱换酒日无何，红烛呼卢宵不寐。

  易挑锦妇机中字，难得玉人心下事。
  男儿西北有神州，莫滴水西桥畔泪！
----------------------------
  贺新郎
  端午

  深院榴花吐，画帘开，綀衣纨扇，午风清暑。
  儿女纷纷夸结束，新样钗符艾虎。
  早已有游人欢渡。
  老大逢场慵作戏，任陌头、年少争旗鼓，溪雨急，浪花舞。

  灵均标致高如许，忆生平既纫兰佩，更怀椒醑？
  谁信骚魂千载后，
  波底垂涎角黍，又说是蛟馋龙怒。
  把似而今醒到了，料当年，醉死差无苦，聊一笑，吊千古。
----------------------------
  满江红
  夜雨凉甚，忽动从戎之兴

  金甲雕戈，记当日辕门初立。
  磨盾鼻，一挥千纸，龙蛇犹湿。
  铁马晓嘶营壁冷，楼船夜渡风涛急。
  有谁怜、猿臂故将军，无级功？

  平戎策，从军什；
  零落尽，慵收拾。
  把《茶经》《香经》，时时温习。
  生怕客谈榆塞事，且教儿诵《花间集》。
  叹臣之壮也不如人，今何及！
----------------------------
  贺新郎
  九日

  湛湛长空黑，更那堪、斜风细雨，乱愁如织。
  老眼平生空四海，赖有高楼百尺。
  看浩荡、千崖秋色。
  白发书生神州泪，尽凄凉，不向牛山滴。
  追往事，去无迹。

  少年自负凌云笔，到而今、春华落尽，满怀萧瑟。
  常恨世间新意少，爱说南朝狂客，把破帽年年拈出。
  若对黄花孤负酒，怕黄花也笑人岑寂。
  鸿北去，日西匿。
----------------------------
  祝英台近
  春日客龟溪游废园

  采幽香，巡古苑，竹冷翠微路。
  鬥草溪根，沙印小莲步。
  自怜两鬓清霜，一年寒食，又在身、云山深处。

  昼闲度。
  因甚天也悭春，轻阴便成雨。
  绿暗长亭，归梦趁风絮。
  有情花影阑干，莺声门径，解留我、霎时凝伫。
----------------------------
  风入松
  吴文英

  听风听雨过清明。
  愁草瘗花铭。
  楼前绿暗分携路，一丝柳，一寸柔情。
  料峭春寒中酒，交加晓梦啼莺。
  西园日日扫林亭。
  依旧赏新晴。
  黄蜂频扑秋千索，有当时、纤手香凝。
  惆怅双鸳不到，幽阶一夜苔生。
----------------------------
  唐多令
  吴文英

  何处合成愁。
  离人心上秋。
  纵芭蕉、不雨也飕飕。
  都道晚凉天气好，有明月，怕登楼。

  年事梦中休。
  花空烟水流。
  燕辞归、客尚淹留。
  垂柳不萦裙带住，漫长是，系行舟。
----------------------------
  八声甘州
  陪庾幕诸公游灵岩

  渺空烟四远，是何年、青天坠长星？
  幻苍崖云树，名娃金屋，残霸宫城。
  箭径酸风射眼，腻水染花腥。
  时靸双鸳响，廊叶秋声。

  宫里吴王沉醉，倩五湖倦客，独钓醒醒。
  问苍波无语，华发奈山青。
  水涵空，阑干高处，送乱鸦、斜日落渔汀。
  连呼酒，上琴台去，秋与云平。
----------------------------
  澡兰香
  淮安重午

  盘丝系腕，巧篆垂簪，玉隐绀纱睡觉。
  银瓶露井，彩萐云窗，往事少年依约。
  为当时、曾写榴裙，伤心红绡褪萼。
  黍梦光阴，渐老汀洲烟箬。

  莫唱江南古调，怨抑难招，楚江沉魄。
  薰风燕乳，暗雨梅黄，午镜澡兰帘幕。
  念秦楼、也似人归，应剪菖蒲自酌。
  但怅望、一缕新蟾，随人天角。
----------------------------
  浣溪沙
  吴文英

  门隔花深旧梦游，夕阳无语燕归愁，玉纤香动小帘钩。

  落絮无声春堕泪，行云有影月含羞，东风临夜冷于秋。
----------------------------
  鹧鸪天
  化度寺作

  池上红衣伴倚栏，栖鸦常带夕阳还。
  殷云度雨疏桐落，明月生凉宝扇闲。

  乡梦窄，水天宽。
  小窗愁黛淡秋山。
  吴鸿好为传归信，杨柳闾门屋数间。
----------------------------
  梅花引
  荆溪阻雪

  白鸥问我泊孤舟，是身留，是心留？
  心若留时，何事锁眉头？
  风拍小帘灯晕舞，对闲影，冷清清，忆旧游。

  旧游旧游今在否？
  花外楼，柳下舟。
  梦也梦也，梦不到，寒水空流。
  漠漠黄云，湿透木棉裘。
  都道无人愁似我，今夜雪，有梅花，似我愁。
----------------------------
  一剪梅
  舟过吴江
  蒋捷

  一片春愁待酒浇，江上舟摇，楼上帘招。
  秋娘渡与泰娘桥，风又飘飘，雨又潇潇。

  何日归家洗客袍？
  银字筝调，心字香烧。
  流光容易把人抛，红了樱桃，绿了芭蕉。
----------------------------
  虞美人
  听雨
  蒋捷

  少年听雨歌楼上，红烛昏罗帐。
  壮年听雨客舟中，江阔云低，断雁叫西风。

  而今听雨僧庐下，鬓已星星也。
  悲欢离合总无情，一任阶前，点滴到天明。
----------------------------
  谒金门
  李好古

  花过雨，又是一番红素。
  燕子归来衔绣幕，旧巢无觅处。

  谁在玉楼歌舞？
  谁在玉关辛苦？
  若使胡尘吹得去，东风侯万户。
----------------------------
  减字木兰花
  淮上女

  淮山隐隐，千里云峰千里恨。
  淮水悠悠，万顷烟波万顷愁。

  山长水远，遮住行人东望眼。
  恨旧愁新，有泪无言对晚春。
----------------------------
  霜天晓角
  梅

  千霜万雪，受尽寒磨折。
  赖是生来瘦硬，浑不怕、角吹彻。

  清绝，影也别，知心惟有月。
  原没春风情性，如何共、海棠说。
----------------------------
  苏武令

  塞上风高，渔阳秋早，惆怅翠华音杳。
  驿使空驰，征鸿归尽，不寄双龙消耗。
  念白衣，金殿除恩，归黄阁，未成图报。

  谁信我，致主丹衷，
  伤时多故，未作救民方召。
  调鼎为霖，登坛作将，燕然即须平扫。
  拥精兵十万，横行沙漠，奉迎天表。
----------------------------
  念奴娇
  雪

  没巴没鼻，霎时间、做出漫天漫地。
  不论高低并上下，平白都教一例。
  鼓动滕六，招邀巽二，一任张威势。
  识他不破，只今道是祥瑞。

  却恨鹅鸭池边，三更半夜，误了吴元济。
  东郭先生都不管，关上门儿稳睡。
  一夜东风，三竿暖日，万事随流水。
  东皇笑道，山河原是我底。
----------------------------
  柳梢青
  春感

  铁马蒙毡，银花洒泪，春入愁城。
  笛里番腔，街头残鼓，不是歌声。

  那堪独坐青灯。
  思故国，高台月明。
  辇下风光，山中岁月，海上心情。
----------------------------
  眉妩
  新月
  王沂孙

  渐新痕悬柳，淡彩穿花，依约破初暝。
  便有团圆意，深深拜，相逢谁在香径。
  画眉未稳，料素娥、犹带离恨。
  最堪爱、一曲银钩小，宝帘挂秋冷。

  千古盈亏休问。
  叹慢磨玉斧，难补金镜。
  太液池犹在，凄凉处、何人重赋清景。
  故山夜永，试待他窥户端正。
  看云外山河，还老桂花旧影。
----------------------------
  清平乐
  平原放马
  张炎

  辔摇衔铁，蹴踏平原雪。
  勇趁军声曾汗血，闲过升平时节。

  茸茸春草天涯，涓涓野水晴沙。
  多少骅骝老去，至今犹困盐车。
----------------------------
  南浦
  春水

  波暖绿粼粼，燕飞来，好是苏堤才晓。
  鱼没浪痕圆，流红去，翻笑东风难扫。
  荒桥断浦，柳阴撑出扁舟小。
  回首池塘青欲遍，绝似梦中芳草。

  和云流出空山，甚年年净洗，花香不了？
  新绿乍生时，孤村路，犹记那回曾到。
  余情渺渺，茂林觞咏如今悄。
  前度刘郎归去后，溪上碧桃多少。
----------------------------
  暗香
  辛亥之冬，予载雪诣石湖。
  止既月，授简索句，且谱新声，作此二曲。
  石湖把玩不已，使工妓隶习之，音节谐婉，
  乃名之曰《暗香》、《疏影》。
  姜夔

  旧时月色，算几番照我，
  梅边吹笛。
  唤起玉人，不管清寒与攀摘。
  何逊而今渐老，都忘却、春风词笔。
  但怪得、竹外疏花，香冷入瑶席。

  江国，正寂寂，叹寄与路遥，夜雪初积。
  翠尊易泣，红萼无言耿相忆。
  长记曾携手处，千树压、西湖寒碧。
  又片片、吹尽也，几时见得。
  长记曾携手处，千树压、西湖寒碧。
  又片片吹尽也，几时得见？
----------------------------
  念奴娇
  余客武陵，湖北宪治在焉。
  古城野水，乔木参天。
  余与二三友，日荡舟其间，薄荷花而饮，意象幽闲，不类人境。
  秋水且涸，荷叶出地寻丈，
  因列坐其下，上不见日，清风徐来，绿云自动。
  间于疏处窥见游人画船，亦一乐也，几来吴兴，数得相羊荷花中。
  又夜泛西湖，光景奇绝。故以此写之。

  闹红一舸，记来时、尝与鸳鸯为侣。
  三十六陂人未到，水佩风裳无数。
  翠叶吹凉，玉容消酒，更洒菰蒲雨。
  嫣然摇动，冷香飞上诗句。

  日暮青盖亭亭，情人不见，争忍凌波去？
  只恐舞衣寒易落，愁入西风南浦。
  高柳垂阴，老鱼吹浪，留我花间住。
  田田多少，几回沙际归路？
-----------------------
  春恨

  绿杨芳草长亭路，年少抛人容易去。
  楼头残梦五更钟，花底离愁三月雨。

  无情不似多情苦，一寸还成千万缕。
  天涯地角有穷时，只有相思无尽处。
----------------------------
  点绛唇

  蹴罢秋千，起来慵整纤纤手。
  露浓花瘦，薄汗轻衣透。

  见客入来，袜刬金钗溜，和羞走。
  倚门回首，却把青梅嗅。
----------------------------
  渔家傲
  记梦

  天接云涛连晓雾，星河欲转千帆舞。
  梦魂归帝所。
  闻天语，殷勤问我归何处？

  我报路长嗟日暮，学诗谩有惊人句。
  九万里风鹏正举。
  风休住，篷舟吹取三山去！
----------------------------
  鹧鸪天

  暗淡轻黄体性柔，情疏迹远只香留。
  何须浅碧深红色，自是花中第一流。

  梅定妒，菊应羞。
  画栏开处冠中秋。
  骚人可煞无情思，何事当年不见收？
---------------------------

