    三字经
===================
    人之初，性本善。性相近，习相远。
    苟不教，性乃迁。教之道，贵以专。
    昔孟母，择邻处。子不学，断机杼。
    窦燕山，有义方。教五子，名俱扬。
    养不教，父之过。教不严，师之惰。
    子不学，非所宜。幼不学，老何为。
    玉不琢，不成器。人不学，不知义。
    为人子，方少时。亲师友，习礼仪。
    香九龄，能温席。孝于亲，所当执。
    融四岁，能让梨。弟于长，宜先知。
    首孝弟，次见闻。知某数，识某文。
    一而十，十而百。百而千，千而万。
    三才者，天地人。三光者，日月星。
    三纲者，君臣义。父子亲，夫妇顺。
    曰春夏，曰秋冬。此四时，运不穷。
    曰南北，曰西东。此四方，应乎中。
    曰水火，木金土。此五行，本乎数。
    曰仁义，礼智信。此五常，不容紊。
    稻粱菽，麦黍稷。此六谷，人所食。
    马牛羊，鸡犬豕。此六畜，人所饲。
    曰喜怒，曰哀惧。爱恶欲，七情具。
    □土革，木石金。与丝竹，乃八音。
    高曾祖，父而身。身而子，子而孙。
    自子孙，至元曾。乃九族，而之伦。
    父子恩，夫妇从。兄则友，弟则恭。
    长幼序，友与朋。君则敬，臣则忠。
    此十义，人所同。凡训蒙，须讲究。
    详训诂，名句读。为学者，必有初。
    小学终，至四书。论语者，二十篇。
    群弟子，记善言。孟子者，七篇止。
    讲道德，说仁义。作中庸，子思笔。
    中不偏，庸不易。作大学，乃曾子。
    自修齐，至平治。孝经通，四书熟。
    如六经，始可读。诗书易，礼春秋。
    号六经，当讲求。有连山，有归藏。
    有周易，三易详。有典谟，有训诰。
    有誓命，书之奥。我周公，作周礼。
    著六官，存治体。大小戴，注礼记。
    述圣言，礼乐备。曰国风，曰雅颂。
    号四诗，当讽咏。诗既亡，春秋作。
    寓褒贬，别善恶。三传者，有公羊。
    有左氏，有彀梁。经既明，方读子。
    撮其要，记其事。五子者，有荀杨。
    文中子，及老庄。经子通，读诸史。
    考世系，知终始。自羲农，至黄帝。
    号三皇，居上世。唐有虞，号二帝。
    相揖逊，称盛世。夏有禹，商有汤。
    周文王，称三王。夏传子，家天下。
    四百载，迁夏社。汤伐夏，国号商。
    六百载，至纣亡。周武王，始诛纣。
    八百载，最长久。周辙东，王纲堕。
    逞干戈，尚游说。始春秋，终战国。
    五霸强，七雄出。嬴秦氏，始兼并。
    传二世，楚汉争。高祖兴，汉业建。
    至孝平，王莽篡。光武兴，为东汉。
    四百年，终于献。魏蜀吴，争汉鼎。
    号三国，迄两晋。宋齐继，梁陈承。
    为南朝，都金陵。北元魏，分东西。
    宇文周，兴高齐。迨至隋，一土宇。
    不再传，失统绪。唐高祖，起义师。
    除隋乱，创国基。二十传，三百载。
    梁义之，国乃改。炎宋兴，受周禅。
    十八传，南北混。辽于金，皆称帝。
    太祖兴，国大明。号洪武，都金陵。
    迨成祖，迁燕京。十六世，至崇祯。
    阉乱后，寇内讧。闯逆变，神器终。
    清顺治，据神京。至十传，宣统逊。
    举总统，共和成。复汉土，民国兴。
    廿二史，全在兹。载治乱，知兴衰。
    读史书，考实录。通古今，若亲目。
    口而诵，心而惟。朝于斯，夕于斯。
    昔仲尼，师项橐。古圣贤，尚勤学。
    赵中令，读鲁论。彼既仕，学且勤。
    披蒲编，削竹简。彼无书，且知勉。
    头悬梁，锥刺股。彼不教，自勤苦。
    如囊萤，如映雪。家虽贫，学不辍。
    如负薪，如挂角。身虽劳，犹苦卓。
    苏老泉，二十七。始发愤，读书籍。
    彼既老，犹悔迟。尔小生，宜早思。
    若梁灏，八十二。对大廷，魁多士。
    彼既成，众称异。尔小生，宜立志。
    莹八岁，能咏诗。泌七岁，能赋棋。
    彼颖悟，人称奇。尔幼学，当效之。
    蔡文姬，能辨琴。谢道韫，能咏吟。
    彼女子，且聪敏。尔男子，当自警。
    唐刘晏，方七岁。举神童，作正字。
    彼虽幼，身己仕。尔幼学，勉而致。
    有为者，亦若是。犬守夜，鸡司晨。
    苟不学，曷为人。蚕吐丝，蜂酿蜜。
    人不学，不如物。幼而学，壮而行。
    上致君，下泽民。扬名声，显父母。
    光于前，裕于后。人遗子，金满嬴。
    我教子，惟一经。勤有功，戏无益。
    戒之哉，宜勉力。
    
    
